ไทยพาณิชย์หากินนอกแบงก์
ขายผ่านเทสโก้1,000ล้านชี้ประกันราคาถูกดันเบี้ยโต
18 ก.ย. 2555

ขายผ่านเทสโก้1,000ล้านชี้ประกันราคาถูกดันเบี้ยโต
ไทยพาณิชย์ประกันชีวิต ดิ้นหารายได้นอกแบงก์ จับห้างเทสโก้ขายประกันถึงถิ่นรองรับค่าช็อป
นายวิพล วรเสาหฤท กรรมการผู้จัดการใหญ่ บริษัท ไทยพาณิชย์ประกันชีวิต เปิดเผยว่า การที่มีรายได้หลักจากช่องทางการขายผ่านธนาคาร ทำให้สามารถทุ่มเวลาเต็มที่ไปกับการพัฒนาช่องทางการขายใหม่ๆ เพื่อเพิ่มรายได้เข้าบริษัทให้มากขึ้น 
ทั้งนี้ ล่าสุดบริษัทได้ร่วมมือกับ เทสโก้ ไลฟ์ แอสชัวรันส์ โบรคเกอร์ ในการขายประกันชีวิตผ่านเคาน์เตอร์ในห้างเทสโก้ให้ได้ 1,000 ล้านบาท ภายในปี 2557 เมื่อเทียบกับปีนี้ที่คาดว่าจะทำเบี้ยได้ 360 ล้านบาท และมีจำนวนกรมธรรม์ 1.5 หมื่นฉบับ ซึ่งคาดว่าในปี 2556 จะทำเบี้ยได้ 600 ล้านบาท โดยมีเบี้ยใหม่เฉลี่ยปีละ 300-400 ล้านบาท
สำหรับกลยุทธ์การขายผ่านห้างเทสโก้นั้น จะใช้พนักงานของบริษัท ไทยพาณิชย์ประกันชีวิต 200 คน เป็นผู้เสนอขายแบบประกันให้กับลูกค้าเทสโก้ 138 สาขา ซึ่งต้องการแบบประกันที่เน้นเรื่องออมทรัพย์เป็นหลัก โดยมีค่าเฉลี่ยอยู่ที่ปีละ 2 หมื่นบาท และจะพัฒนาแบบประกันใหม่ๆ ออกมาเสนอขายให้กับลูกค้าอย่างต่อเนื่อง จากปัจจุบันที่มีขายด้วยกัน 4 แบบ
“แบบประกันไมโครอินชัวรันส์จะเติบโตมากในอนาคต เพราะชำระเบี้ยต่อปีต่ำ ทำให้ประชาชนเข้าถึงได้ง่าย ซึ่งปัจจุบันมีคนไทยเข้าถึงประกันชีวิตไม่ถึง 30% แต่จำนวนคนที่มีความต้องการวางแผนทางด้านการเงินและชีวิตเพิ่มขึ้น” นายวิพล กล่าว
นายไซม่อน แรนสัน กรรมการ บริษัท เทสโก้ ไลฟ์ แอสชัวรันส์ โบรคเกอร์ กล่าวว่า บริษัทมีแผนจะขายผ่านช่องทางอื่นๆ เช่น คอลเซ็นเตอร์หรือทางโทรศัพท์ในอนาคต ซึ่งคาดว่าปีนี้จะได้เบี้ยจากประกันวินาศภัยประมาณ 1,700 ล้านบาท เพิ่มขึ้นจากปี 2554 ที่ทำเบี้ยได้ 1,200 ล้านบาท ส่วนเบี้ยประกันชีวิตปีนี้คาดว่าจะทำได้ 360 ล้านบาท
นายวิชัย ชีวศรีรุ่งเรือง รองกรรมการผู้จัดการใหญ่ บริษัท ไทยพาณิชย์ประกันชีวิต กล่าวว่า ในปีนี้บริษัทคาดว่าจะมีรายได้จากช่องทางขายพิเศษได้ประมาณ 1,300 ล้านบาท โดยมีสัดส่วนจากช่องทางห้างเทสโก้ 600 ล้านบาท และคาดว่าในปีหน้าช่องทางขายพิเศษจะมีอัตราการเติบโตประมาณ 25% หรือมีเบี้ยประมาณ 1,700-1,800 ล้านบาท 
ขณะที่ปี 2555 ไทยพาณิชย์ประกันชีวิตคาดว่าจะมีเบี้ยประกันจากการขายผ่านธนาคารรวม 3.2 หมื่นล้านบาท จากเบี้ยรับรวม 3.7 หมื่นล้านบาท